ปศุสัตว์จังหวัดพะเยา ลงพื้นที่ให้การรักษาโคเนื้อป่วยด้วยโรคลัมปี สกิน
นายสัตวแพทย์สมบัติ ศุภประภากร ปศุสัตว์จังหวัดพะเยา พร้อมด้วยนายสัตวแพทย์ นวรัฐ  นิลประภา นายสัตวแพทย์ปฏิบัติการ สำนักงานปศุสัตว์อำเภอเมืองพะเยา ลงพื้นที่ตรวจฟาร์มเลี้ยงโคเนื้อ ในพื้นที่ตำบลแม่นาเรือ อำเภอเมือง จังหวัดพะเยา ตามที่ได้รับแจ้งจากเกษตรกรผู้เลี้ยงโคเนื้อว่าพบโคเนื้อมีอาการป่วยด้วยโรคลัมปีสกิน (Lumpy skin disease) โดยสำนักงานปศุสัตว์จังหวัดพะเยา ดำเนินการให้บริการรักษาพยาบาลแก่สัตว์ป่วย พร้อมให้ข้อแนะนำกับเกษตรกรในการป้องกันการแพร่ระบาดฯ โดยให้เกษตรกรพ่นยากำจัดแมลงรอบบริเวณคอกสัตว์ สุมไฟไล่แมลงและกางมุ้งเพื่อเป็นการป้องกันแมลงซึ่งเป็นพาหะของโรคและให้แยกสัตว์ป่วยออกจากฝูงเพื่อลดการแพร่กระจายของโรค ปศุสัตว์จังหวัดพะเยา เปิดเผยว่า สำนักงานปศุสัตว์จังหวัดพะเยา มีแผนในการฉีดวัคซีนป้องกันโรคในพื้นที่เพื่อเป็นการควบคุม ป้องกันโรค ไม่ให้เกิดการแพร่ระบาดไปยังในพื้นที่ใกล้เคียงและป้องกันการแพร่ระบาดในวงกว้าง ซึ่งจะช่วยลดความเสียหายที่อาจเกิดขึ้นกับเกษตรกรผู้เลี้ยงโคและกระบือของเกษตรกร โดยที่ผ่านมาสำนักงานปศุสัตว์จังหวัดพะเยา รณรงค์พ่นหมอกควันและยาฆ่าเชื้อโรคในพื้นที่เสี่ยง เพื่อกำจัดแมลงพาหะนำโรคที่สำคัญและประสานองค์กรปกครองส่วนท้องถิ่น เพื่อให้การสนับสนุนในการป้องกัน ควบคุม การแพร่ระบาดของโรคลัมปี สกิน และให้ความช่วยเหลือเกษตรกรเฉพาะหน้าอย่างเร่งด่วน โดยบูรณาการความร่วมมือระหว่างหน่วยงานที่เกี่ยวข้องต่อไป